Germaniya Federativ Respublikasi Hukumati bilan moliyaviy hamkorlikda Oʻzbekistonda kasbiy taʼlimni qoʻllab-quvvatlash dasturlarini amalga oshirish chora-tadbirlari toʻgʻrisida
(resolution, 2024-12-20)

Mehnat bozorining samarali mexanizmlarini joriy qilish, kambagʻal va ishsiz fuqarolarni zamonaviy kasb-hunarga oʻqitishni tashkil etish, shuningdek, Germaniya Federativ Respublikasi Hukumati bilan moliyaviy hamkorlikni yanada kengaytirish, kasb-hunarga oʻqitish markazlarini taʼmirlash, jihozlash va ulardan samarali foydalanishni taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Hukumati hamda Germaniya Federativ Respublikasining “Kreditanstalt fur Wiederaufbau” banki (keyingi oʻrinlarda — Germaniya Federativ Respublikasining “KfW” banki) oʻrtasida 2023-yil 8-noyabrda imzolangan “Oʻzbekistonda kasb-hunar taʼlimini qoʻllab-quvvatlash” grant kelishuvida 5 yil muddatda 16 mln yevro miqdorida grant ajratilishi belgilanganligi maʼlumot uchun qabul qilinsin. 2. Oʻzbekiston Respublikasi Kambagʻallikni qisqartirish va bandlik vazirligining Germaniya Federativ Respublikasi “KfW” bankining grantini 1-ilovaga muvofiq 7 ta kasbiy koʻnikmalar markazlarini qurish-montaj qilish, taʼmirlash va jihozlashga yoʻnaltirish toʻgʻrisidagi taklifi maʼqullansin. 3. “Oʻzbekistonda kasb-hunar taʼlimini qoʻllab-quvvatlash” loyihasining texnik-iqtisodiy yigʻma parametrlari 2-ilovaga muvofiq tasdiqlansin. 4. Belgilansinki: Oʻzbekiston Respublikasi Kambagʻallikni qisqartirish va bandlik vazirligi Germaniya Federativ Respublikasi “KfW” bankining “Oʻzbekistonda kasb-hunar taʼlimini qoʻllab-quvvatlash” loyihasiga ajratiladigan (keyingi oʻrinlarda — Loyiha) grantdan maqsadli foydalanish va uni samarali amalga oshirishga masʼul ijrochi hisoblanadi; Loyihaga kiritilgan obyektlarda qurilish-montaj ishlarini moliyalashtirish, shuningdek, asbob-uskunalar bilan taʼminlash xarajatlari Germaniya Federativ Respublikasi “KfW” bankining grantlari hisobidan amalga oshiriladi; Grant doirasida qolgan mablagʻlar hisobidan Kambagʻallikni qisqartirish va bandlik vazirligi huzuridagi kasbiy koʻnikmalar markazlarining bino va yondosh hududlarini obodonlashtirish ishlariga hamda oʻquvchilar yotoqxonalarini taʼmirlash ishlari grant hisobidan moliyalashtiriladi. 5. Oʻzbekiston Respublikasi Iqtisodiyot va moliya vazirligi: Loyihani amalga oshirish davrida texnika va jihozlarni xarid qilish, muassasalarda qurilish-taʼmirlash ishlarini amalga oshirish, kadrlarni oʻqitish va malakasini oshirish hamda axborot-kommunikatsiya tizimini joriy etish boʻyicha ishlarga toʻlanishi lozim boʻlgan bojxona toʻlovlari Kambagʻallikni qisqartirish va bandlik vazirligiga ajratilgan Davlat budjeti mablagʻlari doirasida moliyalashtirilishini hamda 2025-yildan boshlab zarur mablagʻlarning Davlat budjeti parametrlarida koʻzda tutilishini taʼminlasin; Germaniya Federativ Respublikasi “KfW” bankining granti hisobidan olib kelinadigan tovarlar, koʻrsatilayotgan xizmatlar uchun qoʻshimcha daromad soliqlari, bojxona toʻlovlari, sertifikatsiya va ruxsatnomalar bilan bogʻliq xarajatlar, shuningdek, komission va boshqa xarajatlar boʻyicha toʻlovlarni Oʻzbekiston Respublikasining Davlat budjeti mablagʻlari hisobidan qoplasin. 6. Oʻzbekiston Respublikasi Tashqi ishlar vazirligi Kambagʻallikni qisqartirish va bandlik vazirligining viza talabnomalariga binoan obyektlar qurilishi doirasida jalb etiladigan xorijiy mutaxassislar uchun kirish vizalarini konsullik yigʻimlari va haqiqiy xarajatlarning oʻrnini qoplash hisobidan yigʻimlar undirilmasdan, belgilangan tartibda rasmiylashtirilishini taʼminlasin. 7. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari — iqtisodiyot va moliya vaziri J.A. Qoʻchqorov hamda Oʻzbekiston Respublikasi kambagʻallikni qisqartirish va bandlik vaziri B.E. Zaxidov zimmasiga yuklansin.